Talous- ja sosiaalikomitean lausunto aiheesta "Ehdotus neuvoston päätökseksi vuorottelukoulutukseen, mukaan lukien oppisopimuskoulutus, liittyvien eurooppalaisten koulutusjaksojen kehittämisestä"

(98/C 214/16)

Neuvosto päätti 3. helmikuuta 1998 Euroopan yhteisön perustamissopimuksen 127 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 16. huhtikuuta 1998. Esittelijänä oli Gérard Dantin.

Talous- ja sosiaalikomitea hyväksyi 29. 30. huhtikuuta 1998 pitämässään 354. täysistunnossa (huhtikuun 29. päivän kokouksessa) seuraavan lausunnon. Äänestyksessä annettiin 115 ääntä puolesta, 1 vastaan 5 pidättyessä äänestyksestä.

1. Johdanto

1.1. Firenzessä kesäkuussa 1996 kokoontuneen Eurooppa-neuvoston kehotuksesta laadittu komission tuore tiedonanto oppisopimuskoulutuksen edistämisestä Euroopassa () osoittaa oppisopimuskoulutuksen ja yleisemmin vuorottelukoulutuksen tärkeän merkityksen.

1.2. Edellä mainitusta tiedonannosta antamassaan lausunnossa () talous- ja sosiaalikomitea ilmaisi tyytyväisyytensä asiakirjan uudistavaan sisältöön, mutta teki eräitä huomioita ja ehdotuksia etenkin oppisopimusoppilaiden liikkuvuusmahdollisuuksista.

1.3. Näin ollen ehdotus neuvoston päätökseksi, jolla pyritään kehittämään vuorottelukoulutukseen ja siihen mukaan luettavaan oppisopimuskoulutukseen liittyviä eurooppalaisia koulutusjaksoja, osuu naulan kantaan.

1.4. Kuten nyt tarkasteltavana olevan asiakirjan perusteluissa tuodaan esiin, sisämarkkinoiden toteuttamisen ja yleisemmin ottaen ilman rajoja olevan alueen luomisen yhteydessä koulutukseen osallistuvien henkilöiden liikkuvuudesta tulee yhä tärkeämpi Euroopan kansalaisuuden ulottuvuus sekä kulttuureja ja yhteiskuntia yhdistävä tekijä.

1.5. Komission ehdotus neuvoston päätökseksi, jossa ei puututa jäsenvaltioiden vastuualaan kuuluvaan ammatillisten koulutusjärjestelmien sisältöön tai organisointiin, on vapaaehtoisuuteen perustuva, mikäli jäsenvaltioiden koulutusjärjestelmissä säädetään vuorottelukoulutuksesta, johon sisältyy yksi tai useampia vaihtojaksoja. Ehdotuksella on kaksi tavoitetta:

määritellä toisessa jäsenvaltiossa suoritettavien koulutusjaksojen sisältö ja yhteiset periaatteet vuorottelukoulutuksen puitteissa silloin, kun nämä jaksot sisältyvät lähtöjäsenvaltiossa saatavaan koulutukseen;

tehdä koulutusjaksoista avoimempia ja näkyvämpiä antamalla niistä todistus ("Europass-todistus"), jonka sisällöstä ja ulkonäöstä päätetään yhteisön tasolla ja jolla osallistuja voi todistaa toisessa jäsenvaltiossa hankitun koulutuksen tai työkokemuksen tai molemmat.

1.6. Päätösehdotuksen mukaan eurooppalaisten koulutusjaksojen ja Europass-todistuksen käyttöönotolla tuettaisiin vuorottelu- ja oppisopimuskoulutuksen kehittämistä jäsenvaltioissa kasvua, kilpailukykyä ja työllisyyttä koskevan politiikan täytäntöönpanon laajemmissa yhteyksissä.

2. Yleistä

2.1. Talous- ja sosiaalikomitea hyväksyy yleisesti ottaen neuvostolle tehdyn päätösehdotuksen, mutta katsoo, että ehdotukseen on syytä tehdä useita sovellusalaa ja käytäntöä koskevia muutoksia.

2.2. Tiedonannosta "Oppisopimuskoulutuksen edistäminen Euroopassa" antamansa lausunnon mukaisesti komitea kannattaa ajatusta, jonka mukaan vuorottelukoulutus ja etenkin oppisopimuskoulutus edistää työelämään siirtymistä ja siten työllistymistä, ja edistää samalla Euroopan kansalaisuuden ja vapaan liikkuvuuden omaksumista.

2.3. Edellä mainitussa lausunnossa komitea ilmoitti odottavansa kiinnostuneena suunnitelmaa yhteisen lakikehyksen luomisesta oppisopimuskoulutuksen edistämiseksi Euroopassa. Se toi esiin, että sellaisen lakikehyksen avulla pitäisi pyrkiä määrittämään työ- ja koulutusaika, vastaanottojärjestelyt (majoitus, ravinto, opintoluotsitoiminta, laatuvaatimukset) sekä sosiaali- ja oikeusturva. Se totesi edelleen, että yleisesti ottaen lakikehyksen avulla pitäisi pyrkiä lieventämään (ja jopa ratkaisemaan) yhteisössä annettavan koulutuksen ongelmia, joita TSK korosti komission vihreästä kirjasta "Koulutus ammattikoulutus tutkimus Kansainvälisen liikkuvuuden esteet" antamassaan lausunnossa (). Se kiinnitti erityistä huomiota jäsenmaiden välisessä oppisopimus- ja vuorottelukoulutuksessa yleisemmin, etenkin uusilla toimialoilla annettaviin tutkintotodistuksiin.

2.4. Komitea tarkastelee ko. neuvoston päätösehdotusta jo aiemmissa lausunnoissaan tekemiensä huomautusten valossa.

3. Erityistä

3.1. Komitea hyväksyy periaatteessa eurooppalaisten koulutusjaksojen ja Europass-todistuksen käyttöönoton ja toivoo, ettei ehdotus ole itsetarkoitus, vaan että vireille pantua linjaa jatketaan ja lujitetaan. Vaikka ehdotus onkin hyödyllinen, se ei yksin riitä kehittämään vuorottelukoulutusta, siihen mukaan luettavaa oppisopimuskoulutusta eikä tarvittavaa maiden välistä liikkuvuutta. Komitea pitää tätä päätösehdotusta liian suppeana. Siinä ei pystytä missään tapauksessa määrittelemään oppisopimusoppilaan asemaa tai liikkuvuusmahdollisuuksia. Se on poliittisesti liian kapea-alainen ja luonteeltaan tekninen päätös, joka vain laajentaa Leonardo-ohjelman koskemaan vuorottelu- ja oppisopimuskoulutusta ja jolla osittain ratkaistaan vastaanottavan ja lähtömaan väliset ongelmat.

Tämän neuvoston päätösehdotuksen lisäksi on siis jatkettava asian käsittelyä (ks. lausunto CES 110/98) ja suunniteltava toimenpiteitä tämän koulutustyypin edistämiseksi kiinnittäen huomiota siihen, ettei tehdyin toimin vähennetä vuorottelukoulutuksen paikkatarjontaa, vaan että vuorottelukoulutuspaikat päinvastoin täydentävät nykyistä koulutuspaikkatarjontaa.

Komitea pahoittelee, että komission edellinen tiedonanto koski oppisopimuskoulutusta, mutta neuvoston päätösehdotus nyt sen sijaan koko vuorottelukoulutusta, mukaan lukien oppisopimuskoulutus. Tämä saattaa vääristää asian jo aloitettua käsittelyä ja sen jatkamista, koska sovellusalat eroavat toisistaan. Tilanne vaikeuttaa vertailtavuutta, kun otetaan huomioon, että oppisopimuskoulutus on tietyissä jäsenvaltioissa syytä erottaa periaatteidensa ja toimintansa perusteella muusta vuorottelukoulutuksesta.

3.2. Komitean mielestä asiakirja, josta siltä nyt pyydetään lausuntoa, on vain vaatimaton osa sen toivomaa sääntelyä. Tämä koskee sekä koulutuksen määrittelemistä että eri vastuualojen jakamista. Olisi ollut hyödyllistä tarkentaa, kuka tekee mitäkin ja kuka vastaa mistäkin. Tämä asiakirja on suppea, mutta se on kuitenkin ensimmäinen vaihe vuorottelukoulutuksen ja siihen mukaan luettavan oppisopimuskoulutuksen kehittämisestä Euroopassa, ja siinä otetaan täysin huomioon jäsenvaltioiden vastuu ammattikoulutuksen sisällöstä ja järjestämisestä (perustamissopimuksen 127 artikla).

3.3. Mikäli ehdotuksen Europass-todistusta koskevaksi säädöstekstiksi on lisäksi tarkoitus olla oikeudellinen väline liikkuvuuden esteiden poistamiseksi, siinä onnistutaan vain osittain ja sattumanvaraisesti.

3.4. Itse asiassa 3 artiklan 1 kohdassa säädetään seuraavaa: "Jos jäsenvaltion ammatillisessa koulutusjärjestelmässä säädetään vuorottelukoulutuksesta, johon kuuluu vaihtojaksoja toisessa jäsenvaltiossa, niiden on toteutettava tarpeelliset toimenpiteet, jotta kyseisessä koulutuksessa ovat henkilöt voivat osallistua eurooppalaisiin koulutusjaksoihin."

Komitean mielestä olisi suotavaa, että Europass-todistuksen voisi saada poikkeuksetta kaikissa jäsenvaltioissa.

Tämän vuoksi komitea suosittaa, että neuvosto kehottaa jäsenvaltioita liittämään vuorottelukoulutusjärjestelmiinsä, mukaan lukien oppisopimuskoulutus, mahdollisuuden koulutusjaksoon toisissa jäsenvaltioissa, ellei siitä ole jo säädetty.

Lisäksi komitea ehdottaa komissiolle, että se:

laajentaa ehdotuksensa oikeusperustaa perustamissopimuksen 127 artiklan ulkopuolelle. Perustamissopimuksen 48 ja 51 artiklat tulisi tutkia tarkkaan tätä tarkoitusta varten;

valmistelee työntekijöiden tai opiskelijoiden vapaata liikkuvuutta koskevan yhteisön lainsäädännön soveltamista tässäkin tapauksessa ottamalla erityisesti huomioon oleskelu- ja työluvan sekä sosiaaliturvan ja sosiaalisen suojelun alat;

pitää Europass-opiskelijoita opiskelijoiden oleskelulupaa koskevan direktiivin 93/96/ETY mukaisina opiskelijoina, jotta he voisivat hyödyntää näitä säännöksiä.

3.5. Komitea on joka tapauksessa yllättynyt ja paheksuu, että vain ne henkilöt, joiden lähtöjäsenvaltio tunnustaa toisessa yhteisön jäsenvaltiossa toteutettavia koulutusjaksoja sisältävän vuorottelukoulutuksen, mukaan lukien oppisopimuskoulutus, voisivat ottaa osaa Europass-järjestelmään.

3.6. Komitea ehdottaa jälleen, että muodostetaan oikeuskehys, joka varmistaa koulutettavien henkilöiden oikeudellisen tasa-arvon riippumatta heidän lähtömaastaan. Tämä auttaisi huomattavasti jatkossa poistamaan toisessa jäsenvaltiossa saatavan koulutuksen esteet muidenkin kuin Europass-todistusten tunnustamisen tieltä.

3.7. Näin ollen komitea pahoittelee, ettei komissio luettele ja määrittele päätösehdotuksessaan tiettyjä laatuperusteita tai viittauksia, jotka lisäisivät avoimuutta ja helpottaisivat vuorottelukoulutuksesta sekä oppisopimuskoulutuksesta saatujen todistusten tunnustamista yhteisössä ilman, että perustamissopimuksen artiklassa 127 säädettyyn jäsenvaltioiden vastuuseen kajotaan.

Tämän lisäksi pätevyyden osoittaminen edellyttää, että yhdessä määritetään:

eurooppalaisten koulutusjaksojen tavoitteet (edellytykset, kehitettävät taidot jne.);

koulutusjaksojen pääsuunnat (esim. mitä tällaisessa koulutuksessa tulee erityisesti korostaa ja mikä on eurooppalaisen koulutuksen tavoitteena);

pätevöitymismenettely tulisi laatia niin, että kerralla voidaan hyväksyä osia koulutuskokonaisuudesta.

Pätevöitymisen tavoin tulee määrittämisessäkin eritellä, onko kyse oppisopimus- vai vuorottelukoulutuksesta ja ottaa tiettyjen jäsenvaltioiden vuorottelu- tai oppisopimuskoulutusta hallinnoivat julkiset tai yksityiset tahot siihen mukaan.

Pätevöitymisen perusteella tulee myöntää kaikkien valtioiden hyväksymä, taidot osoittava todistus.

Työmarkkinaosapuolten osallisuus on välttämätöntä koko prosessin kannalta. Yleisesti ottaen niiden mukaantulo kussakin jäsenvaltiossa on etenkin Europass-todistukseen oikeuttavien koulutusohjelmien onnistumisen välttämätön edellytys.

3.8. Lisäksi komitea ehdottaa jälleen, että perustetaan yrityspörssi, joka voi vastaanottaa kaikki vuorottelukoulutuksessa ja oppisopimuskoulutuksessa olevat henkilöt. Se lisäisi liikkuvuuden kehittämisen uskottavuutta ja helpottaisi samalla harjoittelujaksojen sääntelyä.

3.9. Joka tapauksessa on poistettava epäselvyys siitä, millä oikeudellisilla keinoilla Europass-todistusta voitaisiin poikkeuksetta soveltaa kaikissa jäsenvaltioissa. Tämä vaatimus ei saa olla ristiriidassa toiminnan vapaaehtoisuuden kanssa.

3.10. Komitea toteaa, että tarkasteltavana olleessa tekstissä esitetyssä talousarviossa ei ehdoteta minkäänlaista rahoitusta Europass-todistuksen käytännön toimille. Näin ollen komitea ei voi antaa lausuntoa sen taloudellisesta toteutettavuudesta. Budjetointi on välttämätöntä, joko suorina varauksina tai Leonardo- tai Erasmus-hankkeiden yhteydessä (mutta ei niiden kustannuksella), jotta Europass-todistukseen luotetaan niin paljon, että se voidaan toteuttaa. Näin on tehtävä erityisesti juuri siksi, että vuorottelujakson "riittävän keston" täytyy olla vähintään kolme viikkoa ja vaihdella sisällöltään eri ammattien erityispiirteiden ja koulutuksen sisällön mukaan.

3.11. Komitea pohtii myös Erasmus-ohjelman sovellusalaa. Ohjelma koskee itse asiassa yliopisto-opiskelijoiden oleskelulupaa ja opinto-oikeutta. Komitean mielestä olisi tehtävä tutkimuksia ja ehdotuksia ohjelman mukauttamiseksi koskemaan keskiasteen opiskelijoita tai kaikkia vuorottelutyösopimuksen tehneitä henkilöitä. Komitea korostaa oppisopimuskoulutuksen kattavan Erasmuksen kiinnostavuutta.

3.12. Komitea ihmettelee, ettei yhtään erityissäädöstä ole tehty pk- tai käsityöläisyrityksiä varten, vaikka ne ovat keskeisessä asemassa vuorottelukoulutusjärjestelmässä, mukaan lukien oppisopimuskoulutus, ja ovat välttämättömän tärkeitä koulutuksen kehittämiselle. Komitean mielestä eurooppalaisten tukitoimien hakumenettelyn yksinkertaistaminen ja lyhentäminen auttaisi merkittävästi pk-yritysten osallistumista toimintaan.

3.13. Jotta Europass-todistuksesta on mahdollisimman suurta hyötyä, se kannattaa laatia kolmella yhteisökielellä:

lähtömaan kielellä;

vastaanottavan maan kielellä ja

jollain kolmannella yhteisökielellä.

3.14. TSK ehdottaa, että komissio laatii arvioselonteon Europass-todistuksista, kun ne ovat olleet käytössä kahden vuoden ajan. Komitea toivoo, että sitä kuullaan tästä selonteosta.

4. Päätelmät

4.1. Komitea on antanut useita ammattikoulutusta laajalti koskevia lausuntoja. Se jäsentelee nyt tarkasteltavana olevaa asiakirjaa niiden valossa.

4.2. Komitea katsoo, että vastausta vaille jäävien kysymysten määrästä huolimatta tässä asiakirjassa edetään oikeaan suuntaan, mutta se ei missään nimessä riitä komission tai TSK:n edellä esitettyjen pohdintojen toimeenpanoon käytännössä.

4.3. Komitea toivoo, ettei tämä päätösehdotus ole itsetarkoitus. Se on itse asiassa vain vaatimaton osa komitean puoltaman, etenkin oppisopimuskoulutusta koskevan oikeudellisen kehyksen havainnollistamista.

4.4. Euroopan kansalaisia ei myöskään saisi sulkea toiminnan ulkopuolelle vain siitä syystä, että heidän maansa lainsäädännössä ei mainita Euroopan maiden välistä koulutusta.

4.5. Komitea ehdottaa, että komissio jatkaa työskentelyään oikeudellisen ja laillisen kehyksen määrittämiseksi siten, kuin se aikoi tiedonannossaan "Oppisopimuskoulutuksen edistäminen Euroopassa" () edistääkseen oppisopimusoppilaiden liikkuvuutta ja todistusten tunnustamista (CES 110/98). TSK odottaa edelleen kiinnostuneena tämän laajan tarkastelun tulosta. Se katsoo tarpeelliseksi välttää varojen hajakäyttöä ja ehdottaa oppisopimuskoulutusta varten tehokasta kokonaisstrategiaa, joka käsittää oppisopimuskoulutuksen edistämis- ja kehittämistoimet sekä järjestelmän käyttöönottotoimet maissa, joissa sitä ei vielä ole. TSK suosittaa nyt komissiota laajentamaan neuvostolle tekemänsä ehdotuksen oikeusperustaa perustamissopimuksen 48 ja 51 artikloihin sekä opiskelijoiden oleskelulupaa koskevaan direktiiviin 93/96/ETY.

4.6. Erityisesti Europass-todistuksen osalta komitea pitää tarpeellisena kolmen viikon vähimmäiskestoa ja uskottavuutta luovaa budjetointia.

4.7. Komitea muistuttaa, että liikkuvuuden kehittäminen ja Europass-hankkeen onnistuminen riippuvat kaikkien vuorottelu- tai oppisopimuskoulutukseen vaikuttavien julkisten ja yksityisten toimijoiden osallistumisesta hankkeen määrittelemiseen ja seurantaan. Komitea on myös sitä mieltä, että mahdollisuus liikkuvuuteen olisi tarjottava koulutettavien henkilöiden lisäksi myös oppisopimuskouluttajille ja koulutuksen vastuuhenkilöille.

Bryssel, 29. huhtikuuta 1998.

Talous- ja sosiaalikomitean puheenjohtaja

Tom JENKINS

() KOM(97) 300 lopull.

() EYVL C 95, 30.3.1998.

() EYVL C 129, 27.4.1998.